高君贄兼數職奔走疲甚以詩勞苦之
作者：葛勝仲
朝代：宋

paragraphs: 曉鼓逢逢天未白，呼火攝衣干典客。
青衫手板階石前，磬折擎拳若無骨。
還将束矢聽情僞，更向團絲分枉直。
糟漿逆鼻走兵厨，播糠眯目司平糴。
翩翩輕轝行若飛，濯濯單紈汗如滌。
趨局何曾過八塼，端居未暇移百甓。
歸家往往犬迎吠，得肉時時鳥攫食。
長材要自萬鵬程，初筮聊淹一雞肋。
徑須黽勉弹其冠，未用低佪尤此幘。
左馮舊事今復繼，敏手州人驚霹靂。